Comair vlieg dalk eers weer in November | Netwerk24
Comair vlieg dalk eers weer in November
Deur William Horne 02 Junie 2020 17:47
Comair, wat plaaslik die lugdienste British Airways en Kulula bedryf, gaan as deel van sy sakereddingsplan ontslae raak van meer as die helfte van sy vliegtuie.
Kulula sal straks eers teen November weer vlieg - as krediteure instem tot Comair se sakereddingsplan.
Die lugdiens sê Dinsdag in 'n verklaring hy het baie navorsing gedoen en tot die gevolgtrekking gekom dat 'n verkleinde vloot al opsie is wat sin maak gegewe die maatskappy se verliese en die verwagte laer aanvraag vir vlugte ná die Covid-19-pandemie.
Comair sal dus sy vloot van 27 vliegtuie verminder tot slegs 13 Boeing 737-800's. Hy sal egter nog drie verouderde 737-400's as spaarvliegtuie behou.
Comair het Dinsdag aangekondig dat hy nie op vlak 3 van die staat van inperking weer sal vlieg nie, al maak die regulasies in 'n beperkte mate daarvoor voorsiening.
Die lugdiens sal met sy verkleinde vloot nou eers in November weer vlieg. Dít is egter slegs as die maatskappy 'n "beduidende" kontantinspuiting sou kry van sy krediteure as deel van sy sakereddingsproses wat op 5 Mei begin het.
"Die vliegtuie is tans in 'n bewaringsprogram om te verseker dat hulle weer gereed is om te vlieg, maar die hervatting van bedrywighede nou sou dit noodsaak om brandstofverskaffers te bekom en talle ander koste te dek wat die lugdiens nie sonder 'n beduidende kontantinspuiting kan doen nie."
Gesprekke is in 'n gevorderde stadium met ses uit 30 moontlike finansierders, en as dit sou slaag, sal Comair beslis weer vanaf 1 November kan vlieg.
Krediteure van die maatskappy sal betaal word deur die verkope van niekernbates, die invordering van kapitaal deur ekwiteit en/of die uitreiking van nog aandele.
Verhandeling in Comair-aandele op die JSE is al op 5 Mei gestaak.
Hy hoop om die proses om sy krediteure te betaal teen 31 Oktober af te handel.
Daarná sal die sakeredders, Shaun Collyer en Richard Ferguson, die bestuur van die maatskappy weer teen 31 Maart 2021 aan die direksie oorhandig.
Meer oor: British Airways | Kulula | Comair | Covid-19 | Inperking | Staat Van Inperking | Lugdienste | Koronavirus | Sakeredding | Vlak 3 | Vliegtuie